Léon Bonnat
Store norske leksikon,Kunst og estetikk,Bildende kunst,Kunsthistorie,Realisme og impresjonisme
Léon Bonnat var en fransk maler. Hans læreår under Federico de Madrazo i Madrid ble av avgjørende betydning for ham. Bonnat kom da i kontakt med den spanske realismen fra 1600-tallet og periodens markante lysføring. Han studerte senere i Paris, under Léon Cogniet, og i Roma.
Både i motiver og i sin nesten brutale realisme, samt i de voldsomme motsetningene mellom lys og skygge, står han nær både den spanske maleren Jusepe de Ribera og napolitaneren Caravaggio. Han mottok også impulser av Diego Velázquez.Fra 1870 malte Bonnat en stor mengde portretter. Til å begynne med var disse preget av viril kraft, senere av maniert dyktighet. Han portretterte en lang rekke av sin samtids berømte menn: Hippolyte Adolphe Taine, Ernest Renan, Victor Hugo, Alexandre Dumas, Adolphe Thiers, Louis Pasteur og Pierre Puvis de Chavannes med flere. Han utførte også større dekorative arbeider i Panthéon og Hôtel de Ville i Paris.Fra 1900 var Léon Bonnat direktør for akademiet i Paris. Der virket han som lærer for en lang rekke skandinaviske kunstnere, deriblant danskene Peder Severin Krøyer og Laurits Tuxen og svenske Gustaf Cederström. Blant norske kunstnere kan nevnes Asta Nørregaard, Eyolf Soot, Harriet Backer, Gudmund Stenersen og Gustav Wentzel. Les mer i Store norske leksikon realisme naturalisme kunst i Frankrike Litteratur NN (1924-1926). Les Dessins de la collection Léon Bonnat au Musée de Bayonne, Les Presses Universitaire France